જીવનમાં ફક્ત કોઇ જગ્યા કે સ્થળમાં જ સંકળામણ થતી હોય તેવું નથી બે વ્યક્તિ વચ્ચે બંધાયેલા સંબંધમાં પણ સંકળામણ થતી જોવા મળે છે. જ્યારે પતિ-પત્ની વચ્ચે દાંમ્પત્ય જીવનમાં ખટાશ આવે કે બંને એકબીજાને સમય ન આપી શકતા હોય ત્યારે આ પ્રકારની સમસ્યા ઊભી થાય છે. બંનેના મનમાં એકબીજાને કહેવા માટે અનેક વાતો હોય છે. પતિ તેની નોકરી-ધંધામાંથી ક્યારેય ફ્રી થઇ શકતો નથી અને પત્ની ઘરની જવાબદારી અને બાળકોમાંથી ક્યારેય ફ્રી થઇ શકતી નથી. લગ્નજીવનની શરૂઆતમાં બંને વચ્ચે જે પ્રેમ અને વિશ્વાસ જોડાયેલો હોય તેમાં સમય જતાં વિશ્વાસ તો જળવાઇ રહેતો હોય છે, પણ બંને પોતાની જવાબદારીના કારણે એકબીજા પ્રત્યેના પ્રેમને પહેલાની જેમ વ્યક્ત કરી શકતા નથી. આવા સમયે એકબીજા પ્રત્યે મનમાંને મનમાં ગુસ્સો આવવા લાગે છે. બંને વચ્ચેના સંબંધમાં પ્રેમને શોધવો અને તેને કેવી રીતે વ્યક્ત કરવો તેની સંકડાશ ઊભી થાય છે.